Kotorska biskupija

Svetkovina sv. Petra i Pavla u Bogdašićima i Ljutoj
2022-06-29
Na svetkovinu sv. Petra i Pavla 29.6. u župi Bogdašići mise će biti u 10 i u 19 h. U istoj župi u ponedjeljak, 27.6. će se održati koncert klape Jadran na platou ispred župne crkve s početkom u 20 sati.

U Ljutoj sv. misa na svetkovinu zaštitnika župe biti će u 10 h.

Koncert župnog zbora sv. Križa iz Gruža (Dubrovnik)
2022-06-10
U petak, 10. lipnja/juna u 19 sati, u župnoj crkvi sv. Eustahija u Dobroti Zbor crkve svetog Križa iz Dubrovnika održat će koncert. Nastup ovog zbora održava se u sklopu međunarodnog projekta Putevima bokeljskih Hrvata.
Voditeljica zbora je profesorica Marija Brčić.

Put svjetla u župi Bogdašići
2022-05-28
Župa sv. Petra Bogdašići organizira “put svjetla”, pobožnost u kojoj se kroz 14 postaja razmišlja o Isusovom životu od Uskrsnuća do slanja Duha Svetoga. Ta će se pobožnost održati ove subote – 28.05. s početkom u 10 sati u crkvi sv. Petra. Put svjetla će zatim krenuti kroz šumu po postajama do crkve Svih Svetih u gornjim Bogdašićima. Po završetku pobožnosti i povratku biti će okrjepa kod župne crkve. Ovaj put namijenjen je prvenstveno mlađim ljudima i onima koji su u boljoj fizičkoj spremi zbog zahtjevnosti puta. Treba se odjenuti i obući u robu prikladnu za planinarenje te sa sobom ponijeti vodu.

Proslava Pomoćnice kršćana i predstavljanje Muljanskog kantuala
2022-05-21 08:00 - 2022-05-24 17:00 (Europe/Helsinki)
Ovogodišnja proslava Pomoćnice Kršćana, nebeske zaštitnice župe Muo biti će u znaku dvostrukog slavlja. Proslavi prethodi trodnevnica od 21.5. do 23.5. Osim redovitih misnih slavlja i pobožnosti u povodu blagdana, nakon večernje svete mise 24.5. koju predslavi kotorski biskup mons. Ivan Štironja biti će i predstavljanje Muljanskog kantuala u kojem su sakupljene i objavljene skladbe o. Konrada Eberta napisane za župu Muo prije više od 130 godina. Ove vrijedne kompozicije po prvi put će sudionici događaja imati priliku čuti na mjestu za koje su izvorno nastale: u crkvi Pomoćnice Kršćana i kontekstu liturgije kada će se izvesti i Missa Auxilium Christianorum (Misa Pomoćnice Kršćana) skladana za muljansku župnu crkvu i njezin tadašnji zbor.
Predstavljanje Muljanskog kantuala biti će odmah nakon mise i tom će prigodom pjevački ansambl iz Zagreba pod ravnanjem Mo. Roberta Homena, dirigenta i profesora na Muzičkoj akademiji u Zagrebu, uz pratnju prof. Nevena Kraljića, orguljaša Zagrebačke Prvostolnice koncertno će izvesti dio skladbi objavljenih u Kantualu.
O knjizi će govoriti Mr. Marija Mihaliček ispred nakladnika – Ogranka Matice hrvatske u Boki Kotorskoj, Mo. Robert Homen, dirigent i don Robert Tonsati, župnik Mula i urednik kantuala.
Ovaj duhovni i kulturni događaj svojim pokroviteljstvom podržali su Opština Kotor, Središnji državni ured za Hrvate izvan Republike Hrvatske i Matica Hrvatska.
Cjelokupni duhovni i kulturni program proslave detaljno je izložen na plakatima:

Proslava sv. Leopolda u Herceg Novom
2022-05-09 - 2022-05-12
Rodna župa sv. Leopolda B. Mandića proslavit će njegov blagdan trodnevnom duhovnom pripravom od 9. do 11. svibnja/maja. Na sam blagdan 12. svibnja/maja služit će se tri svete mise. Cjelokupni program proslave naveden je na plakatu:

Blagdan sv. Duje u Škaljarima
2022-05-07 18:00 - 19:00
Blagdan sv. Dujma (Sv. Duje), biskupa i mučenika proslavit će se svetom misom u crkvici sv. Dujma u Škaljarima, u subotu, 7. svibnja/maja u 18 sati.

Program proslave blagdana bl. Ozane u Kotoru
2022-04-24 - 2022-04-27
Blagdan bl. Ozane Kotorke proslavit će se svetim misama i trodnevnom duhovnom pripravom u njezinom svetištu – kolegijalnoj crkvi sv. Marije od Rijeke.
Trodnevnicu od 24. do 26. travnja/aprila predvodi don Krešo Puljić župnik i profesor na Teološko-katehetskom institutu u Mostaru.
Na sam blagdan, u srijedu 27. travnja/aprila biti će tri sv. mise: u 8 sati – Don Ante Dragobratović, u 10 sati – don Krešo Puljić, u 18 sati mons. Ivan Štironja, kotorski biskup.
Bl. Ozano, moli za nas!

Križni put mladih u Stolivu
2022-04-09 10:00 - 12:00
U subotu, 9. travnja/aprila s početkom u 10 sati u Stolivu održat će se Križni put mladih putem od Donjeg do Gornjeg Stoliva.

Duhovna korizmena večer uz koncert u katedrali sv. Tripuna
2022-04-02 19:00 - 20:00 | Katedrala, Kotor, Montenegro
U subotu 2. travnja/aprila održat će se duhovna korizmena večer i koncert u Kotorskoj katedrali sv. Tripuna s počekom u 19 sati u kojoj će sudjelovati Komorni pjevački ansambl Pro arte i Hrvatska kulturna zajednica Troplet iz Mostara.
Koncert će izvesti Komorni pjevački ansambl Pro arte iz Mostara a na programu su djela iz sakralne glazbe te skladbe za orgulje. Korizmenu riječ ohrabrenja prisutnima, osobito mladeži i mladim obiteljima, uputit će don Krešo Puljić, profesor na Teološkom institutu u Mostaru i župnik župe sv. Tome, apostola u Mostaru.
Komorni pjevački ansambl Pro arte čine studenti Studija glazbene umjetnosti Fakulteta prirodoslovno–matematičkih i odgojnih znanosti Sveučilišta u Mostaru, koji na osobit način njeguju i široj javnosti nastoje približiti ljepotu a cappella glazbe.
Ansambl vodi gđa Katja Krolo – Šarac, magistra crkvene glazbe. Nakon završetka studija crkvene glazbe na Sveučilištu za glazbu i scensku umjetnost u Grazu, smjer orgulje, magistra Krolo – Šarac upisuje poslijediplomski studij, koji završava 2001. na smjeru „Orgulje“ i smjeru „Zborovođa i kantorica“ te tako stječe naslov „magistra crkvene glazbe“. Sa zborovima koje vodi u Bosni i Hercegovini od 2002., dobiva brojna priznanja i nagrade struke na natjecanjima zborske glazbe. Izvanredna je profesorica na Studiju glazbene umjetnosti pri Fakultetu prirodoslovno-matematičkih i odgojnih znanosti, te voditeljica više zborova na vi mjesta i župa. Održala je više orguljskih solističkih i komornih koncerata u Hrvatskoj, Sloveniji, Mađarskoj i BiH.
Pozivamo vas da budete sudionici ove Duhovne korizmene večeri i koncerta u katedrali sv. Tripuna u subotu 2. travnja/aprila u 19 sati. Ulaz je slobodan. Svi ste dobro došli.
Sutradan, u nedjelju 3. travnja/aprila, Ansambl će predvoditi liturgijsko pjevanje na svetoj misi u 10 sati, također u katedrali sv. Tripuna u Kotoru.
Dobro došli!

Blagdan Gospe od Zdravlja u Kotoru
2021-11-21
Na blagdan Marijina prikazanja u hramu koji se u Kotoru slavi kao Gospa od Zdravlja, 21. 11., u zavjetnom svetištu Gospe od Zdravlja na zidinama biti će dvije svete mise u 6 h i 15.30 h. Crkva će biti otvorena tijekom cijelog dana (u periodu između navedenih misa)za molitvu i hodočašće. Istoga je dana i svetkovina Krista Kralja – sveta misa u katedrali biti će u 10 h, a u crkvi sv. Klare u 18 h.

Mali Tripundan
2021-11-10 18:00 - 19:00
Dana 10. studenog kada se po Rimskom martirologiju slavi spomen sv. Tripuna, Respicija i Nimfe – u Kotoru tzv. mali Tripundan, misa će biti u 18 sati u katedrali.

Blagdan bl. Gracije iz Mula
2021-11-09
Blagdan bl. Gracije iz Mula kod Kotora svečano će se proslaviti uobičajenim pobožnostima i misnim slavljima: od 6.11. do 8.11. svaku večer u 17 sati je sveta misa i molitva trodnevnice na kraju, a zadnju večer trodnevnice prije mise biti će euharistijsko klanjanje. Na sam blagdan 9.11. prva misa će biti u 6 h, a svečana koju predslavi biskup kotorski mons. Štironja, u 16 h. Ostale mise tog dana su u 8 i 10 sati. Misno slavlje u 16 h pjevanjem će uzveličati vokalni sastav “Chorus angelorum” iz Brela, RH.

Otvaranje Sinodalnog puta u kotorskoj biskupiji
2021-10-16 18:00 - 19:00 | Katedrala, Kotor, Montenegro
U subotu, 16. listopada 2021. u kotorskoj katedrali s početkom u 18 sati biti će svečano otvaranje Sinodalnog puta u našoj biskupiju, a na nedjeljnim misama narednog dana, Sinodalni put započet će na svim župama.

Što je to sinodalni put objašnjava nam biskup Ivan u svojem pozivnom pismu:

Poštovani!
Poznato vam je da se u Crkvi ovih dana, u cijelom svijetu, odvijaju pripreme za otvaranje sinodalnog hoda. Prema želji pape Franje, to bi bila priprava za sinodu biskupa 2023. u Rimu, o temi „Za sinodalnu Crkvu: zajedništvo, sudjelovanje i poslanje“. Uključene su sve partikularne Crkve svih pet kontinenata, slijedeći trogodišnji program podijeljen u tri dijela koji obuhvaća: slušanje, razlučivanje i savjetovanje.
Svečano otvorenje s Papom u Vatikanu predviđeno je 9. i 10. listopada ove godine. Nakon toga, uslijedit će tri dijela: dijecezanski, kontinentalni i univerzalni.
– Dijecezanski dio. Molitvom i euharistijskim slavljem, partikularne Crkve započinju svoj hod u nedjelju, 17. listopada, pod predsjedanjem dijecezanskoga biskupa.
– Kontinentalni dio. Dijalogiziranje na kontinentalnoj razini o tekstu Instrumentum laboris, te razlučivanje u svjetlu specifičnih kulturnih posebnosti svakog kontinenta do ožujka 2023.
– Univerzalni dio. Svoj će vrhunac imati u listopadu 2023. godine, sinodom u Vatikanu.
Ovim vas pozivam na zajedničko otvaranje sinodalnog hoda u Kotorskoj partikularnoj Crkvi koje ćemo upriličiti svečanom svetom misom u katedrali sv. Tripuna u Kotoru, u subotu 16. listopada u 18 sati.
Očekuje se da na ovaj događaj dođu svi svećenici, redovnice, predstavnici laika iz svih župa u biskupiji, te predstavnici raznih župnih sekcija: čitača, pjevača, ministranata, mladeži, djece… Posebno molim ovogodišnje krizmanike, svu mladež i djecu da se uključe u ovaj naš zajednički sinodalni hod.
Otvaranje sinodalnog hoda u svim župnim zajednicama u Kotorskoj biskupiji upriličit ćemo sutradan u nedjelju 17. listopada ove godine na redovitim svetim misama.
Na sve vas zazivam Božji blagoslov uz molitve da nas u ovom pothvatu Crkve, po želji pape Franje, vodi i nadahnjuje Duh Sveti.

+Ivan Štironja, biskup

Blagdan sv. Jeronima u Herceg Novom
2021-09-30
Blagdan sv. Jeronima, nebeskog zaštitnika grada i župe Herceg Novi, proslavit će se u četvrtak 30. rujna 2021. godine. Proslava blagdana započet će u srijedu 29. rujna svetom misom bdijenja i molitvom Prve večernje u 18 sati u župnoj crkvi.
Na blagdan slavit će se dvije svete mise u župnoj crkvi u 10 i 18 sati. Svečanu svetu misu u 18 sati predslavit će mons. Ivan Štironja, kotorski biskup.
Sveti Jeronime, moli za nas!

Proslava blagdana Male Gospe na Prčanju
2021-09-08 18:00 - 19:00
Župa Prčanj dana 08.09.2021 slavi Svetkovinu Rođenja Blažene Djevice Marije – Malu Gospu, naslov župne Crkve i nebesku zaštitnicu mjesta.
Svetu misu u 18,00 predslavi mons. Luigi Pezzuto apostolski nuncij za Crnu Goru.

Svjedočenje Marina Restrepa
2021-08-04 19:00 - 20:00

Svetkovina sv. Ane u Đurićima
2021-07-26
Župa Đurići svoju će nebesku zaštitnicu sv. Anu proslaviti trima svetim misama:
u 8 sati misa će biti u staroj crkvi na groblju,
a u 10 i 19 župnoj crkvi.
Sv. Ano, moli za nas!

Đakonsko ređenje
2021-02-06 17:00 - 18:00
U subotu, 6. 2. sveti red đakonata polaganjem ruku i posvetnom molitvom apostolskog upraviteljam mons. Gjonlleshaja primit će Damir Vrbešić, bogoslov kotorske biskupije. Euharistijsko slavlje s obredom ređenja biti će u katedrali u 17 sati.

Misa zadušnica za don Antona Belana
2020-12-28 10:00 - 11:00
U povodu prve obljetnice smrti don Antona Belana sveta misa zadušnica održat će se u katedrali sv. Tripuna 28. 12. u 10 sati.

Božićni online humanitarni koncert
2020-12-26 16:00 - 17:00 | Katedrala, Kotor, Montenegro
Dana 26. prosinca u Katedrali Svetog Tripuna pod pokroviteljstvom Kotorske biskupije održat će se dobrotvorni Božićni koncert skladatelja i pijanista Vitalija Blizniuka pod nazivom „Gratitude“. Na reperotaru su skladbe za klavir božićne tematike kao i vlastite skladbe autora. Prikupljena sredstva biti će donirana bolnici Kotor. Početak koncerta je u 16:00. Zbog stupanja na snagu novih mjera za suzbijanje pandemije, ovaj koncert moći će se pratiti samo putem interneta na youtube kanalu izvođača:

Raspored bogoslužja: Badnjak i Svetkovina Rođenja Gospodnjega — Božić
2020-12-24 - 2020-12-25, 2019-12-24 08:00 - 2019-12-25 17:00
Raspored bogoslužja za Badnjak i Svetkovinu Rođenja Gospodnjega — Božić:

Preuzmite raspored bogoslužja (PDF)

Raspored bogoslužja za svetkovinu Svih Svetih i Dušni dan u župama Kotorske biskupije
2020-11-01 - 2020-11-02
Preuzmite: Raspored bogoslužja

Blagdan sv. Jeronima u Herceg Novom
2020-09-30
Blagdan sv. Jeronima, nebeskog zaštitnika grada i župe Herceg Novi proslavit će se u srijedu 30. rujna 2020. Slavit će se dvije svete mise u župnoj crkvi u 10 i 18 sati.
Svečanu svetu misu u 18 sati predslavit će mons. Rrok Gjonelleshaj, apostolski upravitelj Kotorske biskupije.

Svećeničko ređenje u katedrali
2020-02-08
U subotu, 8. II. sveti red prezbiterata polaganjem ruku i posvetnom molitvom mons. Rroka Gjonlleshaja apostolskog upravitelja, primit će don Željko Pasković, đakon Kotorske biskupije. Sveta misa ređenja započet će u 17 sati.

Koncert u katedrali - KotorArt Trio
2020-02-07
U petak, 7. II. s početkom u 19 sati, KotorArt Trio kojeg čie Aleksandar Tasić, Dmitrij Prokofiev i Ratimir Martinović održat će koncert u Katedrali posvećen pok. don Antonu Belanu.

Misa zadušnica za don Antona Belana u Katedrali
2020-02-01 10:00 - 10:30
U subotu, 1. II. u 10 h u katedrali Sv. Tripuna će se služiti misa zadušnica za pok. don Antona Belana.

Sveta misa za pok. don Antona Belana na Prčanju
2020-01-25 10:00 - 10:30
U subotu, 25. I. u 10 sati u crkvi sv. Nikole na Prčanju služit će se sveta misa za pokojnog don Antona Belana.

Blagdan sv. Nikole u katedrali i u župama Kotorske biskupije
2019-12-06
Blagdan Sv. Nikole biskupa, zaštitnika djece, studenata, ribara i pomoraca, svečano će se proslaviti diljem Kotorske biskupije.
Tog dana (6. prosinca), u katedrali će biti svečana misa u 18 sati nakon koje će biti upriličen doček sv. Nikole za vjeroučenike. Pod misom pjeva dječji zbor katedrale, a u programu sudjeluje i mandolinski orekstar HGDCG “Tripo Tomas”.
Kotorski župnik don Anton Belan u najavi blagdana poručuje: Proslavljajući sv. Nikolu biskupa, čiji život i djelo predstavljaju jedan od najboljih primjera kršćanske solidarnosti rane Crkve, dozivamo u sjećanje novozavjetnu poruku: „Kao što je tijelo bez duha mrtvo, tako je i vjera bez dijela mrtva“ (Jak 2,26). Milostinja sakupljena na misi o blagdanu sv. Nikole u petak (6.12.) u 18 sati u našoj katedrali bit će namijenjena za potrebe potresom pogođenih u susjednoj nam Albaniji. Bogu budi hvala na svemu amen. (Sv. Ivan Zlatousti)
U drugim župama biskupije, misna slavlja će se održati po niže navedenom rasporedu:

Gornji Krašići: župna crkva u 14 sati, poslije mise djeca će izvesti prigodni igrokaz
Đurići: kapelica sv. Nikole nad Verigama u 6h, u župnoj crkvi u 9 h
Đenovići (Pokrivenik): Crkva sv. Nikole u 10 sati
Perast: župna crkva sv. Nikole u 16 sati susret s djecom, u 16:30 sv. misa
Prčanj: crkva sv. Nikole u 10 sati.
Muo: župna crkva u 17 sati.

Spomen rođenja bl. Gracije
2019-11-27
U srijedu 27. studenog, župa Muo obilježit će spomen rođenja bl. Gracije svetom misom u kapelici izgrađenoj na temeljima blaženikove rodne kuće. Sveta misa biti će u 15 h.
